Nyelvtan fogalmak – 9-es tankönyv

1. A kommunikáció:

**kommunikáció:** bármely jelrendszer szándékos és kölcsönös felhasználása az emberi érintkezésben információ átadás céljából

**feladó:** (közlő) a kommunikáció kezdeményezője, aki közölni szándékozik valamit

**üzenet:** a **kód** segítségével érzékszervein számára felfogható formába hozott közlendő

**csatorna:** fizikai közvetítő közeg, kapcsolatot biztosít a két fél között (pl.: levegő, telefonkábel, papír)

**befogadó:** az, akinek a **feladó** átadja az üzenetét

**dekódolás:** a küldött jelek értelmezése a megértéshez

**beszédhelyzet:** az üzenetváltás fizikai körülményei (helye, ideje, kommunikáció alatt zajló cselekvések)

**közvetlen kommunikáció:** ha a közlésfolyamat során mindkét fél jelen van

**közvetett kommunikáció:** ha a kommunikáció valamilyen technikai vagy egyéb közvetítő eszközön keresztül zajlik

**kétirányú kommunikáció:** ha lehetőség van azonnali visszajelzésre (pl. telefonálás)

**egyirányú kommunikáció:** ha azonnali visszajelzésre rendszerint nincs lehetőség (pl. színházi előadás)

**nyelvi kommunikáció:** amikor a kód verbális. Történhet írásban és szóban. (pl. önéletrajz írása)

**nem nyelvi kommunikáció:** amikor a kód nem verbális (pl. testbeszéd, külső megjelenés)

**én-kommunikáció:** amikor önmagunkkal kommunikálunk (pl.gondolkodunk)

**közvetlen személyközi kommunikáció:** két fél egyszerre vesz részt a kommunikációban, vagyis a kommunikáció egy helyen és egy időben zajlik

**közvetett személyközi kommunikáció:** ha a feladó és a vevő valamilyen közvetítő eszköz segítségével kommunikál, azaz nem egy térben és/vagy egy időben van jelen

**tömegkommunikáció:** szervezett, intézményes formákban működtetett társadalmi közlésfolyamat, melynek során valamilyen technikai eszköz (médium) közvetítésével nagyszámú befogadó részére ugyanazt az üzenetet egyidejűleg lehet átadni. (pl. újságcikk, tévéadás)

**testbeszéd:** a test által adott nem nyelvi jelzések

**mimika:** a szem, a szemöldök és a száj izmainak segítségével létrejövő arcjáték

**gesztusok:** a fej, a kéz, a kar mozgása segítségével küldött üzenetek

**térközszabályozás:** a felek között levő távolság

**vokális jelzések:** a hanggal kifejezett nem nyelvi jelzések

**szövegfonetikai eszközök:** hangszín, hanglejtés, hangerő, hangsúlyozás, a beszédtempó és a szünetek

**hatás keltő elemek:** például ismétlés, fokozás, ellentét, szójátékok, nyelvi újítások

**magazin:** színes, képes, igen változatos tartalmú nyomtatott sajtó

**folyóirat:** témákra szakosodott hetente vagy havonta megjelenő nyomtatott sajtó

**hír:** időszerű és közérdekű eseménnyel kapcsolatos rövid, tárgyilagos (objektív) sajtóbeli közlés

**tényhír:** csak a mikor, hol, ki, mit csinált kérdésekre válaszol

**kifejtett hír:** a mikor, hol, ki, mit csinált, hogyan és miért kérdésekre is válaszol

**szalaghír:** egymondatos hír

**tudósítás:** az újságíró a helyszínről, saját élményei alapján számol be az eseményekről, érzékelteti a hangulatot

**cikk:** az újságírásban egy sajátos műfaj neve, aminek témaválasztása igen sokfél lehet. Egyszerre jelenik meg benne a tájékoztatás és az újságíró elemzése, kommentárja.

**nyílt levél:** általában egy ismert személyhez szóló, közérdekű témát érintő, levél formájú cikk

**vezércikk:** a nyomtatott sajtóban a lap névjegye, mely valamilyen aktuális kérdésben nemcsak a szerző, hanem a lap politikai állásfoglalását is kifejezi

**kommentár:** egy aktuális hír hátterének ismertetése, magyarázata

**jegyzet:** személyes hangvételű írásmű. Tömör műfaj, melynek témája kötetlen, egyetlen kiinduló esemény kapcsán fejti ki szerzője a gondolatait

**glossza:** célja valamely politikai, közéleti, kulturális visszásság, hiba leleplezése. Rövid, tömör, csattanóval befejeződő, vitatkozó, ironikus esetleg gúnyos hangvételű írás

**recenzió:** tájékoztató műfaj, amely nem vagy csak kis mértékben nyilvánít véleményt az ismertetett műről. Célja a közönség figyelmének felhívása a mű megjelenésére

**bírálat:** nem csak bemutatja, hanem sokoldalúan elemzi és értékeli is az adott alkotást

**riport:** az újságíró egyéni nézőpontjából megírt, az életből merített beszámoló. A középpontban az újságíró által fontosnak ítélt eseménysor áll. A szerző az események hátterét tárja fel, elemzi és értékeli. Gyakran törekszik társadalmi, politikai, gazdasági visszásságok feltárására.

**interjú:** olyan párbeszéd, amelyben a riporternek egy bizonyos témában feltett kérdéseire a válaszoló fél kifejti a véleményét

**krónika:** jellegzetes rádiós hírműsor, melyben a híreken kívül lehetnek nyilatkozatok, rövid interjúk, tudósítások, sőt hírmagyarázat is

**dokumentumműsor:** egy aktuális témát dolgoz fel interjúk, stúdióbeszélgetések, stúdióvita által

**magazinműsor:** változatos témájú, zenei betétekkel és stúdióbeszélgetésekkel tarkított műsor. Kiemelkedő szerepe van benne a műsorvezetőnek.

**híradó:** televíziós információs műsor, melyben a hírek apró történetek, melyek rendszerint figyelemfelkeltő felütéssel kezdődnek, majd időrendi sorrendben folytatódnak, végül kitérnek az események okaira és hatásaira

**háttérműsor:** hírek, események okait mutatja be és elemzi

**sportműsorok:** lehetnek szerkesztett összefoglalók, illetve sportesemények teljes, kommentált közvetítései

**filmműsorok:** lehetnek televízióban sugárzott mozifilmek vagy kifejezetten televíziók számára gyártott filmek is

**internet:** az egész világot körülölelő számítógép-hálózat

1. A nyelvi szintek grammatikája

**jel:** a valóság egy olyan, érzékszerveinkkel felfogható (látható, tapintható, hallható) darabja, amely egy másik valóságdarabra, jelenségre utal

**jeltest:** az érzékszerveinkkel felfogható valóságdarab

**jelölt:** amire a jeltest utal

**jelentés:** a jeltest és a jelölt közötti kapcsolat

**természetes jelek:** olyan jelek, amelyeket tapasztalataink alapján tudunk értelmezni

**mesterséges jelek:** egy közösség hozza létre és megegyezésen alapulnak

**index:** olyan jel, ahol a jeltest és a jelölt között ok-okozati viszony van

**ikon:** olyan jeltípus, ahol a jeltest hasonlít arra a valóságdarabra, amelyre utal

**szimbólum:** a jeltest és a jelölt dolog közötti kapcsolat megegyezés alapján jön létre

**hangutánzó szavak:** a hangalak különböző eredetű és természetű hangokat utánoz (pl. állathangok, zörejek)

**hangulatfestő szavak:** a hangalak mozgást, cselekvést vagy tulajdonságokat érzékeltet hangzása által

**egyjelentésű szavak:** a hangalak csak egyetlen jelöltre mutat, egyetlen jelentést idéz fel

**többjelentésű szavak:** egy hangalak több, egymással valamilyen módon összefüggő jelöltre mutat, így több egymással összefüggő jelentés kapcsolódik hozzá

**azonos alakú szavak:** (homonimák) egy hangalakhoz különböző jelentések kapcsolódnak úgy, hogy nincs köztük összefüggés. A toldalékos szavak véletlen egybeesései a nyelvtani homonimák

**rokon értelmű szavak:** (szinonimák) Különböző hangalakokhoz hasonló jelentés tartozik. Vannak olyan rokon értelmű szavak, ahol a két hangalak ugyanannak a dolognak különböző elnevezése, és olyanok is, ahol a két rokon értelmű szó jelentése között fontos fokozati, szemléletbeli, hangulati különbség van.

**hasonló alakú szavak:** hasonló hangsorhoz eltérő jelentés társul. Problémát okozhatnak, mert összekeverhetők.

**ellentétes jelentésű szavak:** a két szó jelentés alapján szembeállítható egymással

**fonéma:** a nyelv legkisebb egysége. A fonémákból épül fel a szóelemek hangalakja. Jelentésük nincs, csak jelentés megkülönböztető szerepük.

**hangtörvények:** a hangok egymásra hatása során bekövetkező változások

**magánhangzó-harmónia:** a szavak vagy csak magas, vagy csak mély magánhangzókat tartalmaznak

**illeszkedés:** a szótő hangrendje határozza meg a toldalék hangrendjét

**hiátustörvény:** ha két magánhangzó kerül egymás mellé és így köztük űr, vagyis hiátus keletkezik, annak megszüntetése érdekében a két mássalhangzó között általában ’j’ hangot ejtünk (pl. dió>dijó)

**hasonulás:** olyan mássalhangzótörvény, melynek során a két egymás mellé kerülő mássalhangzó közül az egyik teljesen vagy részben megváltoztatja a másikat

**összeolvadás:** a két egymás mellett álló mássalhangzó úgy hat egymásra, hogy mindketten megváltoznak, és helyettük egy harmadik hangot ejtünk (vonja>vonnya)

**rövidülés:** amikor egy hosszú mássalhangzó kerül egy rövid mellé. Ekkor a hosszú mássalhangzó a kiejtésben megrövidül.(jobbra>jobra)

**kiesés:** ha három különböző mássalhangzó kerül egymás mellé, akkor e kiejtésben a középső hang kiesik (kacsintgat>kacsingat)

**megnyúlás:** a két magánhangzó közötti rövid mássalhangzó megnyúlik, hosszabban ejtjük (egyes>eggyes)

**morféma:** (szóelem) a nyelv jelentéssel bíró legkisebb egysége

**lexéma:** a szó, mint nyelvi elem

**szóalkotás:** új szavak létrehozása a nyelvben már meglevő elemekből

**szóképzés:** az alapszóból képző segítségével hozunk létre új szót

**szóösszetétel:** két vagy több szó összekapcsolásával hozunk létre új szót

**alárendelő szóösszetétel:** az előtag az utótagnak valamilyen bővítménye

**szórövidülés:** a szót rövidítjük

**elvonás:** a szóról leválasztunk egy valódi vagy annak vélt morfémát

**szóösszerántás:** két különböző jelentésű szó elejét és végét rántjuk össze

**szóalakvegyülés:** két rokon értelmű szó elejét és végét rántjuk össze

**mozaikszó alkotás:** több szó elemeiből építjük fel a szót

**köznevesülés:** egy tulajdonnév köznévvé válik

**szóhasadás:** egy szó több alakváltozata, ahol az egyes alakváltozatok különböző jelentést kapnak

**szófajok:** a nyelvhasználatban egyformán viselkedő, azonos szerepet betöltő szavak osztályai

**tulajdonképpeni alapszófajok:** önállóan töltenek be mondatrészi szerepet, lehetnek bővítményeik, és toldalékolhatók. Jelentésük tartalmas fogalmi jelentés.

**ige:** cselekvést, történést, állapotot vagy létezést fejez ki

**főnév:** élőlények, élettelen tárgyak vagy gondolati dolgok neve

**melléknév:** személyek, tárgyak, dolgok tulajdonságait fejezi ki

**számnév:** személyek, tárgyak, dolgok számát, mennyiségét, sorban elfoglalt helyét fejezi ki

**határozószó:** a cselekvés, történés, létezés körülményeit nevezi meg

**névmás:** főnevet, melléknevet, számnevet és határozószót helyettesítő szó. Önmagában nincsen határozott fogalmi jelentése, csak a beszédhelyzet vagy a szövegkörnyezet által válik tartalmas szóvá

**igenév:** önállóan tölthetnek be mondatrészi szerepet, toldalékolhatók. Tartalmas fogalmi jelentésük van. Három nagy csoportjuk: főnévi, melléknévi és határozói igenevek.

**viszonyszók:** alakilag önálló szavak, de nincs tartalmas fogalmi jelentésük. Nem lehetnek önálló mondatrészek, nem bővíthetők és általában nem toldalékolhatók.

**segédige:** csak igékre jellemző időjelentéssel, módjelentéssel, valamint az alany számára és személyére való utalással egészítik ki a névszói állítmányt (pl. Az alma pirosott – nem helyes 🡪Az alma piros **volt)**

**névutók:** a névszók után állva határozót hoznak létre úgy, mint a határozóragok (pl. a barátom **helyett**)

**igekötők:** az igéhez kapcsolódnak. Feladatuk a cselekvés irányának jelölése, illetve az igék jelentésének megváltoztatása

**kötőszó:** a szöveg önálló mondatait, a mondat tagmondatait és mondatrészeit kapcsolják össze, és a köztük levő viszonyt jelölik.

**névelő:** az őket követő névszók határozottságát (a/az) vagy határozatlanságát (egy) fejezik ki

**módosítószók:** a mondanivalót árnyalják. Egy mondatrész vagy egy egész mondat tartalmát módosítják: a beszélőnek a mondat tartalmához való hozzáállását jelzik, vagy a mondanivalót nyomatékosítják.

**tagadószók:** segítségükkel a mondatban kifejezett állítás egészét vagy egy részét tagadjuk (ne, nem se, sem)

**mondatszó:** lehetnek tagmondatok, illetve önmagukban teljes egyszavas mondatok, nem bővíthető és általában nem toldalékolható. Teljes jelentésüket a beszédhelyzetben kapják meg.

**mondat:** egy vagy több szóból álló, zárt intonációs szerkezet, a beszéd legkisebb egysége

**egyszerű mondat:** csak egy tagmondatból állnak, azaz csak egy állításból állnak

**összetett mondat:** több tagmondatot kapcsolunk egymáshoz

**tagolt mondat:** van benne állítmány, illetve ha hiányzik, a szövegkörnyezetből kiegészíthetjük vele a mondatot.

**tagolatlan mondat:** nincs benne állítmány és nem is lehet őket kiegészíteni vele

**tőmondat:** csak egy alany-állítmány szerkezetből áll

**bővített mondat:** más mondatrészek: tárgy, határozók, jelzők is vannak a mondatban

**hiányos mondat:** ha a mondatból hiányzik az alany és/vagy az állítmány

**szervetlen összetett mondat:** ha az összetett mondat egyik tagmondata tagolatlan mondat

**szerves összetett mondat:** ha mindkét tagmondat tagolt

**modalitás:** a beszélő szándéka a mondat kimondásával

**mondatfonetikai eszközök:** hangsúly, hanglejtés, hangszín, szünetek, beszédtempó és hangerő

**a mondat elsődleges jelentése:** a mondatot alkotó nyelvi jelek jelentésének összessége

**a mondat másodlagos jelentése:** a beszélő szándéka, a beszédhelyzet és a szövegkörnyezet által módosult jelentés

**szintagma:** két alapszófajú szó nyelvtani összekapcsolásával jön létre. A két tag közötti viszony alapján megkülönböztetünk hozzárendelő, mellérendelő, alárendelő szintagmákat

**szintagmalánc:** ahol az alaptag bővítménye alaptagja lesz egy újabb bővítménynek

**szintagmabokor:** ahol egy alaptaghoz kapcsolódnak a különböző bővítmények

**tárgy:** az ige vagy igenév bővítménye. Azt a valóságelemet (tárgyat, fogalmat, élőlényt) nevezi meg, amelyre a cselekvés irányul, amelyen a cselekvés végbemegy, vagy amelyet ez a cselekvés létrehoz.

**határozó:** az alaptagjukként szolgáló igében, igenévben megnevezett cselekvés/történés/létezés/állapot körülményét (helyét, idejét, módját, okát, célját, stb.) fejezi ki.

**előzményhatározó:** azt mutatja meg, hogy az alaptagban kifejezett cselekvés/történés/létezés honnan indul ki (pl. a házból jött ki, három óta várlak)

**tartamhatározó:** a cselekvés/történés/létezés helyzetét mutatja (pl. a házban van, háromkor érkezett)

**véghatározó:** azt mutatja meg, hogy a cselekvés/történés/létezés merre tart (pl. a házba indult, háromig vártalak)

**jelző:** az alaptagjukként szolgáló főnév minőségét, mennyiségét vagy birtokosát jelölik. Helyük a mondatban kötött, szorosan megelőzik az alaptagot. Kivételt képeznek az értelmező jelzők, amelyek a jelzett szó után állnak.

**alárendelő összetett mondat:** tagmondatai között nem csak logikai kapcsolat, hanem szoros nyelvtani összefüggés is van. A tagmondatok nyelvtanilag nem azonos értékűek: az egyik tagmondatnak, a főmondatnak van alárendelve a mellékmondat.

**hasonlító mellékmondat:** a főmondatnak valamely mondatrészét úgy fejti ki, hogy valamihez hasonlítja

**következményes mellékmondat:** a főmondatban megnevezett fogalom, cselekvés, esetleg az egész mondat tartalmának következményét fejti ki

**feltételes mellékmondat:** azt a feltételt nevezi meg, amelynek be kell következnie ahhoz, hogy a főmondatban foglaltak megvalósulhassanak.

**megengedő mellékmondat:** olyan körülményt foglal magában, amely bizonyos fokig ellentétben van a főmondat tartalmával, de mégsem akadályozza meg a főmondat teljesülését.

**mellérendelő összetett mondat:** tagmondatai egyenrangúak, nincs közöttük alá-fölérendeltségi viszony

1. Szövegtan

**szöveg:** a legmagasabb nyelvi szint és a beszéd alapegysége. Teljes, lezárt és szándékolt üzenet, amellyel a beszélő mondanivalóját a nyelv szabályainak megfelelően, a beszédhelyzet és a kommunikációs cél figyelembevételével fogalmazza meg.

**tételmondat:** a bekezdés legfontosabb állítását, a teljes bekezdés összefoglalását tartalmazza.

**mondattömb:** szorosabban összetartozó mondatok

**kohézió:** a jelentés által működő összetartó erő

**jelentésbeli kapcsolóelemek:** a szavak jelentésének összefüggései, a mondatok tartalmi-logikai összefüggései, elrendezése és a hiány

**aktuális tagolás:** a mondatok szövegkörnyezettől függő szórendje

**kulcsszavak:** a szöveg témáját vagy résztémáit nevezik meg

**nyelvtani kapcsolóelemek:** a szöveg mondatainak összefüggését biztosítja a nyelvtan szintjén

**visszautalás:** a nyelvi elem visszafelé utal egy már előbb megfogalmazott elemre

**előreutalás:** az utaló elem a szövegben majd csak ezután megjelenő elemre mutat

**rámutatás:** rámutatásszerűen utal a beszédhelyzet tényezőire: tárgyakra, személyekre, időre

1. Helyesírás

**kiejtés szerinti írás:** a szavakat és a toldalékokat többnyire köznyelvi ejtésüknek megfelelően rögzítjük, tehát arra törekszünk, hogy az írás a kiejtést tükrözze

**szóelemzés elve:** azt jelenti, hogy a toldalékos és az összetett szavakat úgy kell leírni, hogy a szóelemek világosan felismerhetőek legyenek, azaz úgy írjuk le őket, ahogyan külön-külön ejtve hangzanának (pl. egész+ség)

**hagyomány elve:** 1. Néhány régi családnév írásakor megtartottuk a régi helyesírást tükröző írásmódot. (pl. Hajnóczy) 2. A ’dz’ és a ’dzs’ hangot akkor sem kettőzzük meg, ha hosszú hangot ejtünk (pl. bodza) 3. A ’ly’ hangot a mai köznyelvben már nem használjuk, de írásban még jelöljük azokban a szavakban, amelyekben valamikor szerepelt

**egyszerűsítő írásmód:** a többjegyű betűk kettőzésekor és a három azonos mássalhangzót jelölő betű találkozásakor egyszerűsítünk

1. Könyvtárismeret

**katalógus:** a könyvtárban található összes dokumentum adatait tartalmazó rendszer

**névmutató:** a könyvben előforduló tulajdonneveket tartalmazza

**tárgymutató:** a szerkesztő által fontosnak tartott, a könyvben szereplő fogalmakat sorolja fel betűrendben, oldalszámmal